Universitatea din București, prezentă la evenimentul “Success in entrepreneurship ecosystem development” 2023
În perioada 2-5 noiembrie, o delegație a Universității din București a participat la ediția din 2023 a evenimentului “Success in entrepreneurship ecosystem development”. Programul de formare și dezvoltare profesională organizat de Romanian-American Foundation și-a propus să încurajeze dezvoltarea ecosistemului antreprenorial al universităților din România.
Din delegația Universității din București, condusă de rectorul UB, prof. univ. dr. Marian Preda, au făcut parte prof. univ. dr. Claudiu-Paul Buglea, președintele Senatului Universității din București, prof. univ. dr. Magdalena Iordache-Platis, prorector pentru Managementul calității, Responsabilitate socială și Relația cu partenerii sociali, prof. univ. dr. Lucian Ciolan, prorector pentru Proiecte de dezvoltare, Învățare continuă și Infrastructură educațională, prof. univ. dr. Sorin Costreie, prorector pentru Rețele universitare și Relații publice, precum și prof. univ. dr. Bogdan Murgescu, prorector pentru Bugetare și Resurse umane, precum și prof. univ. dr. Răzvan Mihail Papuc, decanul Faculății de Administrație și Afaceri a UB, și prof. univ. dr. Otniel Bunaciu, decanul Facultății de Teologie Baptistă a UB. 
În cadrul celor 4 zile ale programului de formare și dezvoltare profesională, delegația Universității din București a participat la workshop-uri, dezbateri și mese rotunde pe teme de antreprenoriat. Activitățile, desfășurate într-un cadru interactiv și inovativ, inclusiv de tip Design Thinking, au urmărit metodologia specifică abordării Agile Ways of Working, centrată pe client, pentru a stimula crearea unor noi proiecte de tip U-BEE (University Based Entrepreneurship Ecosystems).
De asemenea, în cadrul evenimentului au fost identificate acțiuni concrete de dezvoltare a ecosistemului antreprenorial al Universității din București, de la orientarea de tip Senior Leadership la analiza resurselor și a mecanismelor de diseminare în vederea generării de impact, atât în rândul comunității academice, cât și în societate. În acest context, reprezentanții Universității din București și-au propus ca în perioada următoare să elaboreze o strategie sectorială pentru dezvoltarea antreprenoriatului universitar, centrată în jurul inițiativei de a construi un Hub de Antreprenoriat și Inovare la Casa Universitarilor.
Universitatea din București, promotoare a antreprenoriatului în rândul studenților
În ultimii ani, Universitatea din București a organizat o serie de evenimente dedicate dezvoltării de competențe antreprenoriale în rândul studenților celor 19 facultăți.
Astfel, în perioada 4-13 mai 2023, Societatea Antreprenorială Studențească (UNIHUB) a invitat studenții Universității din București de la toate ciclurile la un curs de competențe antreprenoriale care a cuprins 5 module:  Introducere în antreprenoriat, Management în afaceri, Marketing antreprenorial, Dezvoltare a modelului de business, Antreprenoriat sustenabil. Cursul de competențe antreprenoriale Învață să gândești și să acționezi ca un antreprenor a fost organizat în cadrul proiectului CNFIS-FDI-2023-F-0117- Studenții și absolvenții UB-antreprenori de succes, antreprenori sustenabili (SMARTBUSINESS). Mai multe detalii cu privire la acest proiect pot fi accesate aici.
De asemenea, în cadrul aceluiași proiect, joi, 9 noiembrie 2023, Societatea Antreprenorială Studențească (UNIHUB) organizează, în parteneriat cu Facultatea de Administrație și Afaceri a Universității din București, cea de-a V-a ediție a sesiunii de comunicări științifice studențești pe teme de antreprenoriat: „Gândire și antreprenoriat pentru dezvoltare sustenabilă”. Evenimentul este deschis studenților care doresc să-și prezinte ideile de afaceri și temele de antreprenoriat membrilor comunității Universității din București. Cadre didactice, antreprenori și cercetători vor oferi sprijin studenților UB. Mai multe detalii cu privire la sesiunea de comunicări științifice pot fi accesate aici.
Nu în ultimul rând, Universitatea din București sprijină inițiativele antreprenoriale ale studenților prin intermediul a două proiecte:  INNOTECH STUDENT „INSPIRE 2020! – Afaceri inovative pentru un mediu antreprenorial de succes” și UBTECH! – Program inovativ de antreprenoriat pentru afaceri de success. Despre aceste proiecte ale Universității din București puteți consulta mai multe informații aici și aici.
Mai multe detalii cu privire la proiectele și evenimentele dedicate dezvoltării de competențe antreprenoriale în rândul studenților celor 19 facultăți ale Universității din București pot fi consultate pe site-ul Societății Antreprenoriale Studențești (UNIHUB). 
